Nuwe Franse premier aangewysJean Castex is die nuwe Franse premier. (Foto: Gonzalo Fuentes/AP) Frankryk het Jean Castex Vrydag as nuwe premier aangewys ná die bedanking van Edouard Philippe. Die 55-jarige Castex, wat ŉ betreklik lae profiel handhaaf, het tot dusver aan die hoof gestaan van Frankryk se strategie om die afsonderingsregulasies wat weens die Covid-19-pandemie ingestel is, geleidelik te verslap. Castex, wat bestempel word as ŉ beroepstaatsdiensamptenaar, se aanstelling kom net ure ná Philippe – wat deur pres. Emmanuel Macron geloof is vir sy goeie werk die afgelope drie jaar – se bedanking. Macron wil hê die regering moet voortaan konsentreer op pogings om die Franse ekonomie, wat swaar getref is deur die koronaviruspandemie, weer op dreef te kry. ŉ Groen golf het Frankryk se plaaslike verkiesing die naweek getref en Macron se jong party is in die grootste stede verslaan. Die Macron-regering is boonop voor en ná die Covid-19-krisis skerp gekritiseer en Macron het Donderdag gesê hy soek ŉ nuwe pad om die land in die laaste twee oorblywende jare van sy termyn te herbou. Terwyl die pandemie in Maart en April sy kruin in die land bereik het, is die staat gekap weens ŉ gebrek aan maskers, toetse en mediese toerusting. Voor dit is Macron se pro-sake-beleid, wat wyd beskou is as gunstig teenoor die rykes, gepootjie deur die beweging teen beweerde maatskaplike ongeregtigheid. Weke lange stakings en betogings teen beoogde pensioenhervormings het die land erg ontwrig. Macron se pogings om werk te skep is boonop deur die ekonomiese en maatskaplike gevolge van die land se afsonderingstydperk tot niet gemaak. Die regering het ŉ €460 miljard-reddingspakket beskikbaar gestel, belasting verminder en hulp aan sakeondernemings gebied, maar Macron sal sy beleid moet aanpas terwyl Frankryk se ekonomie vanjaar met ŉ verwagte 11% gaan inkrimp. Die werkloosheidsvlak wat van die 9,2% aan die begin van Macron se termyn in 2017 afgeneem het tot 7,6% vroeër vanjaar – die laagste vlak sedert 2008 – gaan nou na verwagting weer stadigaan begin toeneem. Frankryk se president, Emmanuel Macron (voor) en Edouard Philippe, die voormalige Franse premier. Philippe het Vrydag bedank. (Foto: Charles Platiau/AP) “Ons eerste prioriteit is om ŉ ekonomie te herbou wat sterk, ekologies, soewerein en verenig is,” het Macron op 14 Junie tydens ŉ toespraak wat op televisie uitgesaai is, gesê. Hy het die moontlikheid van belastingverhogings verwerp en gesê meer werk en produksie is die antwoord te midde van bankrotskappe en afleggings wat deur die krisis veroorsaak is. Hy het ook benadruk dat klem geplaas gaan word op die skep van nuwe werksgeleenthede met klimaatgedrewe beleid wat die opknapping van ou geboue, asook groener vervoer en nywerhede insluit. Philippe (49) gaan na verwagting as burgemeester van sy tuisdorp, Le Havre, in die weste van Frankryk, aangewys word nadat hy tydens Sondag se stemmery ŉ groot oorwinning behaal het. Philippe is ŉ konserwatiewe, voormalige lid van die Republikeinse party en het in Mei 2017 by Macron se regering aangesluit. Volgens Franse meningspeilings het sy gewildheid die afgelope paar weke beduidend toegeneem en talle Franse glo hy het goeie werk gedoen om die virus-verwante beperkings geleidelik te verslap en die noodpakket af te dwing om die Franse ekonomie te steun.